Σέλαν

Το Σέλαν ή Ζηλανδία (δανικά: Sjælland) είναι το μεγαλύτερο και πολυπληθέστερο νησί της Δανίας. Έχει έκταση 7.031 τ.χλμ. και πληθυσμό 2.409.950 κατοίκους το 2025, περίπου το 45% του πληθυσμού της Δανίας. Μεγαλύτερη πόλη της νήσου είναι η πρωτεύουσα της Δανίας Κοπεγχάγη. 

Το Σέλαν ανήκει διοικητικά εν μέρει στη περιοχή Ζηλανδίας και εν μέρει στη Περιοχή Δανικής Πρωτεύουσας και είναι το 95ο μεγαλύτερο νησί στον κόσμο. Συνδέεται οδικώς με την ηπειρωτική Δανία διαμέσου της Φιονίας με τη γέφυρα Σταθερός Σύνδεσμος Μεγάλης Ζώνης, καθώς επίσης και με το Λόλαιν και το Φέλστερ με τις γέφυρες Στόρστρεμ και Φάρε. Επίσης συνδέεται μέσω της γέφυρας Έρεσουντ με τη Σουηδία διαμέσου της νήσου Άμεγια. Εκτός από την Κοπεγχάγη, η οποία βρίσκεται στο ανατολικό τμήμα του νησιού και στη νήσο Άμεγια, άλλες πόλεις του νησιού είναι το Ροσκίλντε, το Νέστβεντ και το Χέλσινγκορ.

 Ιστορία 
 Μυθολογία 
Σύμφωνα με τη Σκανδιναβική μυθολογία και ειδικότερα το έπος του Γυλβάγινινγκ (Gylfaginning), λέγεται ότι το νησί δημιουργήθηκε από τη θεά Γκέφγιουν (Gefjun), αφού ξεγέλασε τον Γκύλφι (Gylfi), βασιλιά της Σουηδίας. Η θεά αφαίρεσε ένα κομμάτι γης από τη Σουηδία, το μετέφερε στη Δανία και έγινε το Σέλαν. Το κενό που δημιουργήθηκε γέμισε με νερό και έγινε η λίμνη Μέλαρεν.Den Store Danske Encyklopædi, article Gefion. Να σημειωθεί πως και στους σύγχρονους χάρτες διαφαίνεται μια ομοιότητα των περιγραμμάτων του Σέλαν και της σουηδικής λίμνης Βένερν.

 Από την αρχαιότητα έως σήμερα 
Οι Δανικές φυλές του Σέλαν και της Σκάνιας μιλούσαν μια πρώιμη μορφή της βόρειας Γερμανικής γλώσσας. Οι ιστορικοί πιστεύουν ότι πριν από την άφιξή τους, το μεγαλύτερο μέρος της Γιουτλάνδης και των πλησιέστερων νησιών κατοικούνταν από τους Γιούτες. 
Το νομοθετικό σύστημα του Βάλντεμαρ Β΄ της Δανίας θεσπίστηκε στο νησί τον 13ο αιώνα. Το Ρίνγκστεντ και αργότερα το Ροσκίλντε ήταν τα πρώτα σημαντικά πολιτικά και θρησκευτικά κέντρα στο νησί, έναν ρόλο που αργότερα ανέλαβε η Κοπεγχάγη. Με τη στρατηγική του θέση στην είσοδο του πορθμού Έρεσουντ, ειδικά μετά την κατασκευή του Κάστρου Κρόνμποργκ, το Χέλσινγκορ αργότερα εξελίχθηκε στην πιο σημαντική πόλη και λιμένα μετά την Κοπεγχάγη.

Το μεγαλύτερο μέρος του Βόρειας Σέλαν ανήκε για αιώνες, ξεκινώντας από τα τέλη του 16ου αιώνα, στο στέμμα και χρησιμοποιούνταν κυρίως ως βασιλικός κυνηγετικός χώρος. Τα τοπικά αρχοντικά έπαιξαν κεντρικό ρόλο στην οικονομία του υπόλοιπου νησιού. Την δεκαετία του 1850 κατασκευάστηκαν οι πρώτοι σιδηρόδρομοι στο νησί.

 Παραπομπές 

 Εξωτερικοί σύνδεσμοι 

Κατηγορία:Νησιά της Δανίας